Σοσιαλδημοκράτες (Δανία)

Οι Σοσιαλδημοκράτες (δαν. Socialdemokraterne) είναι ένα σοσιαλδημοκρατικό πολιτικό κόμμα στην ΔανίαParties and elections in Denmark. Είναι το μεγαλύτερο κόμμα της κυβέρνησης, ενώ επικεφαλής του είναι η Μέττε Φρεντέρικσεν που αποτελεί και την σημερινή πρωθυπουργό της χώρας. Είναι το μεγαλύτερο κόμμα του Φόλκετινγκ, καθώς κατέχει 50 από τις συνολικά 179 έδρες του κοινοβουλίου.

Είναι μέλος του Ευρωπαϊκού Σοσιαλιστικού Κόμματος, ενώ έχει 3 από τους 15 ευρωβουλευτές της Δανίας στο Ευρωπαϊκό Κοινοβούλιο.

Το κόμμα ιδρύθηκε από τον Λουί Πίο το 1871 και κέρδισε για πρώτη φορά έδρες στο Φόλκετινγκ το 1884. Στις αρχές του 20ού αιώνα έγινε το κόμμα με την μεγαλύτερη εκπροσώπηση στο κοινοβούλιο, πράγμα που διατηρήθηκε για 77 χρόνια. Δημιούργησε για πρώτη φορά κυβέρνηση το 1924 υπό τον Τόρβαλντ Στόνινγκ, ο οποίος είναι και ο πρωθυπουργός με τη μεγαλύτερη θητεία στην ιστορία της Δανίας κατά τον 20ό αιώνα. Κατά τη διάρκεια της θητείας του Στόνινγκ, οι Σοσιαλδημοκράτες άσκησαν σημαντική επιρροή στη δανική κοινωνία, θέτοντας τις βάσεις για το δανικό κράτος πρόνοιας.

 Πολιτική πλατφόρμα 

Οι Δανοί Σοσιαλδημοκράτες έχουν δημιουργήσει μια πολιτική πλατφόρμα που συνδυάζει αριστερόστροφες κοινωνικο-οικονομικές πολιτικές με μια αυστηρή προσέγγιση στη μετανάστευση και άλλα αξιακά ζητήματα. Υπό την ηγεσία της Φρεντέρικσεν, το κόμμα επιδιώκει να αντιμετωπίσει το αντιληπτό οικονομικό και κοινωνικό κόστος της μετανάστευσης και της παγκοσμιοποίησης, εξισορροπώντας τις παραδοσιακές σοσιαλδημοκρατικές αξίες με μια κοινωνικά συντηρητική χροιά.

Από την ίδρυσή του, το σύνθημα του κόμματος είναι «Ελευθερία, Ισότητα, Αδελφοσύνη» και αυτές οι αξίες εξακολουθούν να περιγράφονται ως κεντρικές στο πρόγραμμα του κόμματος. Στο πολιτικό πρόγραμμα, αυτές οι αξίες περιγράφονται ως συνεπείς με την εστίαση στην αλληλεγγύη προς τους φτωχότερους και την κοινωνική πρόνοια προς όσους την έχουν ανάγκη, με ατομική ευθύνη σε σχέση με τα άλλα μέλη της κοινωνίας και με αυξημένη συμμετοχή στο εγχείρημα της Ευρωπαϊκής Ένωσης. Το κόμμα ορίζει την σοσιαλδημοκρατία ως την πολιτική που στοχεύει στο να διαθέτουν οι πολίτες την ελευθερία και ασφάλεια να αξιοποιήσουν τις δυνατότητες και τους στόχους τους, που εξασφαλίζει δικαιώματα και ευκαιρίες στους ανθρώπους, ανεξαρτήτως υπόβαθρου, μία «δίκαιη δημοκρατική κοινωνία με κοινωνική, περιβαλλοντική και οικονομική βιωσιμότητα», καθώς και «την διάδοση της δημοκρατίας, του δημοκρατικού σοσιαλισμού, της παγκόσμιας ισότητας, τςης διεθνούς αλληλεγγύης και της ασφάλειας».

Με βάση το πολιτικό πρόγραμμα του κόμματος, οι Σοσιαλδημοκράτες επενδύουν 3 δισεκατομμύρια δανικές κορώνες (περίπου 400 χιλιάδες ευρώ), για τη βελτίωση των μισθών και των συνθηκών εργασίας των εργαζομένων και την πρόνοια, με στόχο την προσέλκυση περισσότερων εργαζομένων και την ενίσχυση της φροντίδας για ευάλωτες ομάδες όπως τα παιδιά και οι ηλικιωμένοι, εξισορροπώντας παράλληλα τους προϋπολογισμούς εν μέσω προκλήσεων πληθωρισμού. Το κόμμα αποκεντρώνει τη Δανία ενισχύοντας την πρόσβαση στην εκπαίδευση, την υγειονομική περίθαλψη και τις δημόσιες υπηρεσίες στις αγροτικές περιοχές μέσω πρωτοβουλιών όπως νέες αστυνομικές μονάδες, φορολογικά κέντρα, νοσοκομεία και καλύτερες ευκαιρίες δανεισμού, κάτι που μειώνει -σύμφωνα με το ίδιο το κόμμα- τις περιφερειακές ανισότητες. Οι Σοσιαλδημοκράτες υποστηρίζουν ότι στοχεύουν στην μείωση των εκπομπών αερίων του θερμοκηπίου κατά 70% έως το 2030, ωθώντας τη Δανία να ηγηθεί στην πράσινη ενέργεια με σχέδια για επέκταση των ανανεώσιμων πηγών ενέργειας, φόρο CO2 στη γεωργία και εσωτερικές πτήσεις με ουδέτερο ισοζύγιο άνθρακα έως το 2030.

Παράλληλα το κόμμα στοχεύει στη μείωση της οικονομικής ανισότητας, δίνοντας έμφαση στην υποστήριξη της εργατικής τάξης. Αποδίδει όμως τις οικονομικές προκλήσεις που αντιμετωπίζουν οι ομάδες χαμηλότερου εισοδήματος στην ανεξέλεγκτη παγκοσμιοποίηση και τη μαζική μετανάστευση. Οι Σοσιαλδημοκράτες υποστηρίζουν τον περιορισμό του αριθμού των «μη δυτικών μεταναστών» και την απέλαση των αιτούντων άσυλο σε κέντρα υποδοχής στη Βόρεια Αφρική, με την Φρέντερικσεν να εκφράζει τον στόχο να μην δεχτεί καθόλου αιτούντες άσυλο. Οι μετανάστες σύμφωνα με το κόμμα, θα πρέπει να εργάζονται 37 ώρες την εβδομάδα για να πληρούν τις προϋποθέσεις για επιδόματα, αντανακλώντας την πεποίθηση ότι θα πρέπει να συνεισφέρουν οικονομικά πριν λάβουν υποστήριξη. Επίσης το κόμμα έχει υποστηρίξει μέτρα όπως η κατάσχεση τιμαλφών από πρόσφυγες, η απαγόρευση των μπούρκα και των νικάμπ και η υποχρεωτική χειραψία στις τελετές απονομής υπηκοότητας, ενώ παράλληλα υποστηρίζει μια στροφή προς τον επαναπατρισμό έναντι της ένταξης των αιτούντων άσυλο. Έχουν επίσης υιοθετήσει ένα σύστημα σωβινισμού της κοινωνικής πρόνοιας που δίνει προτεραιότητα στα επιδόματα για τους γηγενείς πολίτες έναντι των μεταναστών, μια στάση που επηρεάζεται από το ριζοσπαστικό δεξιό Δανικό Λαϊκό Κόμμα (DPP).

 Παραπομπές 

Κατηγορία:Πολιτικά κόμματα της Δανίας
Κατηγορία:Εργατικά κόμματα
Κατηγορία:Σοσιαλδημοκρατικά κόμματα